Oficiālais Vēstnesis L 195 , 29/07/1994 Lpp. 0001 - 0060

Speciālizdevums somu valodā: Nodaļa 13 Sējums 26 Lpp. 0136

Speciālizdevums zviedru valodā: Nodaļa 13 Sējums 26 Lpp. 0136



Eiropas Parlamenta un Padomes Direktíva 94/20/EK (1994. gada 30. maijs) par mehānisko transportlīdzekļu un to piekabju mehāniskajām sakabes ierīcēm un to uzstādīšanu EIROPAS PARLAMENTS UN EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 100.a pantu, ņemot vērā Komisijas priekšlikumu [1], ņemot vērā Ekonomikas un sociālo lietu komitejas atzinumu [2], saskaņā ar Līguma 189.b pantā paredzēto procedūru [3], tā kā iekšējais tirgus ir teritorija bez iekšējām robežām, kurā ir nodrošināta preču, personu, pakalpojumu un kapitāla brīva aprite; tā kā tālab ir svarīgi pieņemt pasākumus; tā kā tehniskās prasības, kurām mehāniskajiem transportlīdzekļiem un to piekabēm jāatbilst saskaņā ar valsts tiesību aktiem, attiecas, interalia, uz šo transportlīdzekļu mehāniskajām sakabes ierīcēm; tā kā šīs prasības dažādās dalībvalstīs atšķiras; tā kā tāpēc visās dalībvalstīs papildus esošajiem noteikumiem vai to vietā jānosaka vienādas prasības, jo īpaši, lai dotu iespēju attiecībā uz visiem transportlīdzekļu tipiem piemērot EEK tipa apstiprinājuma procedūru, kas noteikta ar Padomes Direktīvu 70/156/EEK (1970. gada 6. februāris) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [4]; tā kā šī direktīva ir viena no atsevišķajām direktīvām, kas attiecas uz EEK tipa apstiprinājuma procedūru, kura ieviesta ar Direktīvu 70/156/EEK; tā kā līdz ar to Direktīvā 70/156/EEK izklāstītie noteikumi, ko piemēro transportlīdzekļu sistēmām, detaļām un atsevišķām tehniskām vienībām, piemēro šai direktīvai; tā kā, lai uzlabotu satiksmes drošību un atvieglotu mehānisko transportlīdzekļu un to piekabju savstarpējo aizvietojamību starptautiskajos pārvadājumos, ir svarīgi, ka visa veida transportlīdzekļus, kas veido autovilcienu vai vilcēju ar puspiekabi, aprīko ar standartizētām un saskaņotām mehāniskajām sakabes sistēmām; tā kā ieteicams ievērot ECE (Apvienoto Nāciju Organizācijas Eiropas Ekonomikas komisija) Noteikumu Nr. 55 tehniskās prasības attiecībā uz vienotiem noteikumiem par sakabinātu transportlīdzekļu mehāniskajiem sakabes elementiem; tā kā Noteikumi Nr. 55 ir pievienoti 1958. gada 20. marta Nolīgumam par vienotu mehānisko transportlīdzekļu iekārtu un detaļu apstiprināšanas nosacījumu pieņemšanu un šāda apstiprinājuma savstarpēju atzīšanu; tā kā attiecībā uz mehānisko sakabes sistēmu vienotiem izmēriem galvenokārt ir ņemti vērā starptautiskie standarti ISO, lai nodrošinātu atsevišķu transportlīdzekļu, kas veido autovilcienus vai vilcējus ar puspiekabi, savstarpēju aizvietojamību un nodrošinātu preču brīvu kustību dalībvalstīs, IR PIEŅĒMUŠI ŠO DIREKTĪVU. 1. pants Šajā direktīvā: - "transportlīdzeklis" ir visi mehāniskie transportlīdzekļi, kā noteikts Direktīvas 70/156/EEK 2. pantā, kas paredzēti izmantošanai uz ceļiem, ar virsbūvi vai bez tās, ar vismaz četriem riteņiem un maksimālo paredzēto ātrumu, kurš lielāks par 25 km/h, kā arī to piekabes, izņemot transportlīdzekļus, kas pārvietojas pa sliežu ceļiem, kā arī lauksaimniecībā un mežsaimniecībā izmantojamus traktorus un pārvietojamus mehānismus, - "mehāniskās sakabes ierīces tips" ir mehāniskā sakabes ierīce, kurai var piešķirt detaļas tipa apstiprinājumu Direktīvas 70/156/EEK 2. panta nozīmē. 2. pants Dalībvalstis nedrīkst atteikt: - transportlīdzekļa EEK tipa apstiprinājumu vai valsts tipa apstiprinājumu, vai atteikt vai aizliegt pārdot, reģistrēt, nodot ekspluatācijā vai lietot transportlīdzekli tā neobligāta aprīkojuma ar mehānisko sakabes ierīci dēļ, - mehāniskās sakabes ierīces EEK detaļas tipa apstiprinājumu vai valsts detaļas tipa apstiprinājumu, vai aizliegt pārdot vai lietot mehānisko sakabes ierīci, ja pielikumu prasības ir izpildītas. 3. pants Dalībvalstis pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības 18 mēnešus pēc tās pieņemšanas. Dalībvalstis par to tūlīt informē Komisiju. Kad dalībvalstis pieņem šos tiesību aktus, tajos iekļauj atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka paņēmienus, kā izdarīt šādas atsauces. Dalībvalstīs sāk piemērot šos noteikumus 18 mēnešus pēc šīs direktīvas pieņemšanas dienas. 4. pants Šī direktīva ir adresēta dalībvalstīm. Briselē, 1994. gada 30. maijā Eiropas Parlamenta vārdā — priekšsēdētājs E. Klepsch Padomes vārdā — priekšsēdētājs Th. Pangalos [1] OV C 134, 25.5.1992., 36. lpp. [2] OV C 313, 30.11.1992., 10. lpp. [3] Eiropas Parlamenta 1992. gada 29. oktobra atzinums (OV C 305, 23.11.1992., 115. lpp.). Padomes 1993. gada 27. septembra kopējā nostāja (vēl nav publicēta Oficiālajā Vēstnesī). Eiropas Parlamenta 1994. gada 9. marta lēmums (vēl nav publicēts Oficiālajā Vēstnesī). [4] OV L 42, 23.2.1970., 1. lpp. Direktīva, kurā jaunākie grozījumi izdarīti ar Direktīvu 92/53/EEK (OV L 225, 10.8.1992., 1. lpp.). -------------------------------------------------- PIELIKUMU SARAKSTS I PIELIKUMS: | Darbības joma, definīcijas, EEK tipa apstiprinājuma pieteikums un piešķiršana, apstiprinājuma attiecinājums uz citu tipu, ražojumu atbilstība | II PIELIKUMS: | EEK tipa apstiprinājuma marķējuma paraugs | III PIELIKUMS: | Informācijas dokuments attiecībā uz mehāniskajām sakabes ierīcēm, kam tips ir apstiprināts | IV PIELIKUMS: | Mehānisko sakabes ierīču EEK tipa apstiprinājuma sertifikāts | V PIELIKUMS: | Prasības mehāniskajām sakabes ierīcēm | VI PIELIKUMS: | Mehānisko sakabes ierīču testēšana | VII PIELIKUMS: | Prasības mehānisko sakabes ierīču piestiprināšanai pie transportlīdzekļiem | VIII PIELIKUMS: | Informācijas dokuments attiecībā uz transportlīdzekļiem, kam tips ir apstiprināts | IX PIELIKUMS: | Transportlīdzekļu EEK tipa apstiprinājuma sertifikāts | --------------------------------------------------